**\_\_\_\_\_-сонли** **ПУДРАТ ШАРТНОМАСИ**

202\_\_\_ йил “\_\_\_\_” \_\_\_\_\_\_\_\_\_\_\_\_ Тошкент шаҳри

“Ўзбекистон МЭТ” АЖ (кейинги ўринларда “Буюртмачи”) номидан “\_\_\_\_”\_\_\_\_\_\_\_\_\_\_20\_\_йилдаги \_\_\_\_-сонли ишончнома асосида иш юритувчи **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** бир томондан ва **“\_\_\_\_\_\_\_\_\_\_\_\_\_”** (кейинги ўринларда “Пудратчи”) номидан Устав асосида иш юритувчи **\_\_\_\_\_\_\_\_\_\_\_\_\_** иккинчи томондан (биргаликда кейинги ўринларда “Томонлар”), мазкур шартномани туздилар.

**I. Асосий тушунчалар**

**1.1. Ушбу шартномада қуйидаги асосий тушунчалар қўлланилади:**

**қурилиш майдони** - мазкур шартнома доирасида қурилиш-монтаж ишларини бажариш даврида далолатнома бўйича Буюртмачи томонидан Пудратчига берилган ер участкаси. Объектнинг қурилиш майдони чегараси ажратиб қўйилади ёки бош режага мувофиқ белгиланган бошқа белгилар билан белгилаб қўйилади;

**вақтинчалик ишлар** - Пудратчи томонидан қурилиш майдонида ўрнатиладиган ва ишлар бажариш учун зарур бўлган ҳар типдаги вақтинчалик бино ва иншоотлар;

**беркитилган ишлар** - сифати ва якунланганлигини кейинги ишлар бажарилгандан кейин аниқлаш мумкин бўлмаган кейинчалик бажариладиган ишлар ва конструкциялар билан беркитиладиган ишлар;

**пудрат шартномасини нархини бўлиб чиқиш -** ишларнинг ҳар бир босқичи ёки турлари қийматининг аниқ белгиланган ҳолда шартнома бўйича объектни умумий қийматини босқичларга тақсимлаш;

**лойиҳа ҳужжатлари -** амалдаги шаҳарсозлик нормалари ва қоидаларига мувофиқ расмийлаштирилган, давлат экспертизасидан ўтган ва белгиланган тартибда тасдиқланган ишчи смета ҳужжатлари (рабочая документация) ва экологик хулосалар;

**лойиҳа муҳандиси (қурилиш назорати бўйича маслаҳатчи)** – Буюртмачи томонидан объектнинг қурилишидаги ваколатли вакили сифатида тайинланган шахс;

**II. Шартнома предмети**

2.1. Пудратчи мазкур шартнома шартларига мувофиқ, \_\_\_\_-иловада кўрсатилган ишларни бажариш режа-жадвалида назарда тутилган ҳажмда ва муддатларда ишларини бажариш мажбуриятини олади, Буюртмачи эса Пудратчига қурилиш ишларини бажариш учун зарур шароитлар яратиш, уларни қабул қилиш ва тўловни амалга ошириш мажбуриятини олади.

Ушбу Пудрат шартномасига қўйидаги ҳужжатлар илова қилинади:

Илова №1 – Лойиҳа смета ҳужжатлари;

Илова №2 – Ишларни бажариш режа-жадвали;

Илова №3 – Ҳисоб-китоб режа-жадвали.

**III. Шартнома бўйича ишлар қиймати**

3.1. Мазкур шартнома бўйича Пудратчи томонидан бажариладиган ишлар \_\_\_\_\_\_\_\_\_\_\_\_\_\_ (\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_) сўмни ташкил этади.

Ишлар қиймати узил-кесил ҳисобланади ва кейинчалик қайта кўриб чиқилиши мумкин эмас, қуйидаги ҳоллар бундан мустасно:

форс-мажор ҳолати сабаб бўлганда;

ишлар ҳажми Буюртмачи томонидан ўзгартирилганда;

объектнинг қурилиши бир йилдан ортиқ муддатга ўзгартирилганда.

3.2. Қурилиш муддати бир йилдан ортиқ бўлганда иккинчи йилга ва кейинги йилларга Пудрат шартномавий нархларни аниқлаштириш қонунчилик ҳужжатларида белгиланган тартибда амалга оширилади.

3.3. Тегишли асослар мавжуд бўлганда ўзгаришлар Томонлар ўртасидаги Пудрат шартномасига қўшимча келишув билан расмийлаштирилади.

**IV. Пудратчининг мажбуриятлари**

4.1. Пудратчининг мажбуриятлари қуйидагилардан иборат:

- барча ишларни мазкур шартнома ҳамда унинг \_\_\_\_-иловасига мувофиқ ишларни бажариш режа-жадвалида назарда тутилган ҳажмда ва муддатларда бажариш ҳамда ишни Буюртмачига шартнома шартларига мувофиқ топшириш;

- қурилиш майдонига зарур қурилиш материаллар, буюмлар, конструкция ва бутловчи буюмлар, қурилиш техникаларини етказиб бериш, уларни қабул қилиш, тушириш омборга жойлаш ва сақлаш;

- лойиҳа ва ижро ҳужжатларини ўз вақтида тайёрлаш ва лойиҳа муҳандиси билан келишилган ҳолда тасдиқлаш;

- қурилиш майдони ҳудудида вақтинчалик иншоотлар қуриш;

- қурилиш таваккалчилигини суғурта қилиш;

- мазкур Пудрат шартномаси бўйича объектни фойдаланишга қабул қилиб олиш тўғрисидаги далолатномага имзо чекилгандан бошлаб бир ой муддатда қурилиш майдонини ўзига тегишли қурилиш машиналари, асбоб-ускуналари, транспорт воситалари, анжомлар, приборлар, инвентарлар, қурилиш материаллари, буюмлари, конструкциялар ҳамда вақтинчалик бинолардан бўшатиш;

- қурилиш майдонини қўриқланишини таъминлаш;

- қурилиш жараёнида жалб қилинган ишчи ходимларни белгиланган тартибда расмийлаштириб, ижтимоий ҳимояси ва техник хафсизлигини таъминлаш;

- мазкур Пудрат шартномасида назарда тутилган барча мажбуриятларни тўлиқ ҳажмда бажаришни ўз зиммасига олиш;

- ўз маблағлари ҳисобидан Буюртмачи ва лойиҳа муҳандиси учун объектга кириш ва эркин ҳаракатланишни таъминлаш;

- лойиҳа муҳандисининг (қурилиш назорати бўйича маслаҳатчиси) ушбу Пудрат шартномаси доирасида ишларни бажаришда Ўзбекистон Республикаси қонунларида белгиланган тартибда ҳар қандай кўрсатмаларини бажариш;

- лойиҳа муҳандиси талаб қилган муддатда янгиланган иш дастурини тақдим этиш;

- ҳар ойнинг 25-санасига қадар Буюртмачига бажарилган иш ҳажмларини тасдиқловчи ҳужжатлар тўпламини тақдим этиш;

- лойиҳа муҳандиси ва Буюртмачининг вакили учун уй-жой, иш жойлари
(сув таъминоти, электр энергияси, газ таъминоти шу каби коммунал тўловларни ҳисобга олган ҳолда) ва ҳаракатланиш учун автоуловлар таъминотини ташкиллаштириш.

4.2. Пудратчи мазкур шартнома бўйича барча ишларнинг ўз кучи билан бажарилиши ҳамда объектнинг фойдаланишга топширилиши учун Буюртмачи олдида тўлиқ мулкий жавоб беради.

**V. Буюртмачининг мажбуриятлари**

5.1. Буюртмачининг мажбуриятлари қўйидагилардан иборат:

- мазкур шартнома имзоланган кундан бошлаб уч кун муддатда ишларни бажариш учун яроқли бўлган қурилиш майдонини объект қурилиш тугаллангунча бўлган даврда далолатнома бўйича Пудратчига бериш;

- ишлар бажарилиши устидан доимий қурилишда техник назорат ва мазкур шартномада қайд этилган Пудратчи томонидан қабул қилинган мажбуриятлар ва бошқа функцияларга риоя этилишини назорат қилиш, Пудратчидан тугалланган ишларни қабул қилиб олишни таъминлаш;

- ҳисоб-китоб қилиш режа-жадвалига биноан Пудратчига мазкур шартноманинг
\_\_-иловасига мувофиқ аванс бериш;

- мазкур шартнома имзоланган кундан бошлаб, бир ой давомида Пудратчига ишларни қабул қилиш учун зарур бўлган ижро ҳужжатлари ва лойиҳа ҳужжатлари рўйхатини тақдим этиш (ШНК 3.01.04-19 бўйича);

**VI. Ишларни бажариш муддати**

6.1. Пудратчи мазкур шартномага илова қилинадиган ҳисоб-китоб режа-жадвалига мувофиқ, биринчи аванс тўлови тушган кундан бошлаб ишларни бажаришга киришади.

6.2. Танлов натижаси бўйича аниқланган қурилишнинг давом этиш вақти ишлар бошланган кундан эътиборан \_\_\_\_\_ календарь кунни ташкил этади.

6.3. Мазкур Пудрат шартномаси бўйича ишлар, ишларни бажариш режа-жадвалига мувофиқ амалга оширилади.

**VII. Тўловлар ва ҳисоб-китоблар**

7.1. Буюртмачи Пудратчига шартнома бўйича бажариладиган ишлар қийматининг \_\_\_ % миқдорида шартноманинг \_\_-иловасига мувофиқ аванс беради.

7.2. Буюртмачи томонидан Пудратчига аванс бериш ва келгуси тўловларни амалга ошириш учун ҳисоб-китоб (\_\_-илова) ва ишларни бажариш (\_\_-илова) режа-жадваллари асос ҳисобланади.

7.3. Жорий тўловлар бажарилган ишлар сифати текширилгандан кейин, берилган авансни ҳисобга олган ҳолда, ишларни бажариш ва ҳисоб-китоб режа-жадвалларига мувофиқ
\_\_\_ % кафолат суммаси ушлаб қолинган ҳолда \_\_\_\_ % гача амалга оширилади.

7.4. Томонлар ўртасидаги узил-кесил ҳисоб-китоб объект қабул комиссияси томонидан белгиланган тартибда қабул қилингандан ва 1 йиллик эксплуатация муддати ўтгандан кейин амалга оширилади.

7.5. Пудратчи объектни фойдаланишга топширилгунга қадар мазкур шартнома бўйича мулк ҳуқуқини ўзида сақлаб қолади. Объектни топширгунга қадар тасодифий йўқ қилиниши ва шикастланиши хавфи Пудратчининг зиммасида бўлади.

7.6. Пудратчи мазкур шартнома бўйича ўз зиммасига қабул қилган мажбуриятларни шартнома кучга кирган кундан бошлаб \_\_\_ кун мобайнида бажармаган тақдирда, Пудратчи бу ҳақда қонун ҳужжатларида белгиланган тартибда Буюртмачини ёзма равишда хабардор қилган ҳолда, шартномага ўзгартиришлар киритиш ёки бир томонлама тартибда бекор қилиш ҳуқуқига эгадир. Бундан Буюртмачи Пудратчи томонидан бажарилган ишлар учун ҳақ тўлашдан озод қилинмайди.

**VIII. Ишларни бажариш**

8.1. Буюртмачи қурилиш майдонида ўз вакилини - лойиҳа муҳандисини тайинлайди, у Буюртмачининг номидан бажарилаётган ишлар сифати устидан техник назоратни амалга оширади, шунингдек Пудратчи томонидан фойдаланиладиган материаллар ва асбоб ускуналар шартнома шартларига ва иш ҳужжатларига мувофиқлигини текширади.

8.2. Лойиҳа муҳандиси ишлар бажарилишининг ва шартноманинг бутун давр мобайнида ишларнинг барча турлари билан тўсиқсиз танишиш ҳуқуқига эгадир.

8.3. Пудратчи Лойиҳа муҳандисини ишлаши учун жой билан таъминлайди. Лойиҳа муҳандиси Пудратчи томонидан ўтказиладиган қурилиш майдонида ишларни амалга ошириш чоғида пайдо бўлувчи масалаларни ҳал қилиш бўйича йиғилишларда мунтазам равишда қатнашади.

8.4. Пудратчи ишларни бажариш лойиҳасига ва мазкур шартноманинг
VI-бўлимида кўрсатилган муддатлар билан мувофиқлаштирилган ўз режаси ва режа-жадвалига биноан объектда ишларни бажаришни мустақил равишда ташкил этади.

8.5. Қурилиш майдонида умумий тартибни таъминлаш Пудратчининг вазифаси ҳисобланади.

8.6. Буюртмачи қурилиш майдонини бериш тўғрисидаги далолатнома имзоланган кундан бошлаб 3 кун муддатда қурилиш майдонини белгилаш бўйича ишларни бажариш ва объектни боғлаш (привязка) учун Пудратчига геодезия нуқталари, уларнинг координатлари ва баландлик белгиларини тақдим этади.

8.7. Пудратчи геодезия нуқталарига, линиялар ва даражаларга нисбатан объектнинг тўғри ва зарур тарзда белгиланиши, шунингдек баландлик белгилари ўлчамлари бўлиши ва уларнинг мувофиқлиги тўғри жойлашганлиги учун жавоб беради. Агар ишларни бажариш жараёнида амалга оширилган ва геодезия ишларида хатолар аниқланса Томонлар ўзаро келишган ҳолда тегишли тузатишларни ўз ҳисобидан киритади.

8.8. Пудратчи геодезия бўлиш ишларида ўрнатиладиган координатлар ва баландликлар, геодезия белгиларнинг жойлаши схемаларини ва режа-жадвалларни сақлайди, ишларни бажариш даврида ва улар тугаллангандан кейин уларни далолатномаси бўйича Буюртмачига беради.

8.9. Қурилиш майдонида ишларни бажариш даврида коммуникацияларни вақтинча улашни ва улаш нуқталарида янгидан қурилган коммуникацияларни улашни Пудратчи амалга оширади.

8.10. Пудратчи ўзи томонидан қурилишда қўлланиладиган қурилиш материаллари, асбоб-ускуналари ва бутловчи буюмлар, конструкциялар ва коммуникация тизимлари сифати лойиҳа ҳужжатларида кўрсатилган спецификацияларга давлат стандартларига, техник шартларга мувофиқ бўлишини ҳамда уларнинг сифатини тасдиқловчи тегишли сертификатларга, техник паспортларга ёки бошқа ҳужжатларга эга бўлишини кафолатлайди.

8.11. Алоҳида беркитилган конструкциялар ва беркитилган ишлар тайёр бўлишига қараб уларни қабул қилишни бошлашдан 2 кун олдин Пудратчи Буюртмачини ёзма равишда хабардор қилади.

8.12. Қабул қилинадиган конструкциялар ва ишларнинг тайёрлиги Буюртмачи ва Пудратчи томонидан маъсул конструкцияларни оралиқ қабул қилиш далолатномалари ҳамда уларнинг қурилишда Қурилиш соҳасидаги ҳудудий назорат инспекцияси билан келишган шартларида беркитиладиган ишлар текшируви далолатномалари билан тасдиқланади.

8.13. Пудратчи Буюртмачининг ишларни бажариш дафтарига киритилган ёзма рухсатномасидан кейингина кейинги ишларни бажаришга киришади.

8.14. Агар беркитиладиган ишлар Буюртмачининг тасдиғисиз бажарилган бўлса ёки у бу ҳақда хабардор қилинмаган бўлса ёки кечикиб хабардор қилинган бўлса, у ҳолда унинг талаби бўйича Пудратчи Буюртмачининг кўрсатмасига мувофиқ беркитиладиган ишларнинг исталган қисмини ўз ҳисобидан очишга, сўнгра эса уни тиклашга мажбурдир. Пудратчи Буюртмачининг манфаатларга жиддий таъсир қилмайдиган иш ҳужжатларидан майда четга чиқишларни Буюртмачининг розилигисиз амалга оширадиган ҳолларда агар ушбу майда четга чиқишлар қурилиш сифатига таъсир этмаганлигини исботласа жавобгар ҳисобланмайди.

8.15. Агар Пудратчи томонидан ишларнинг сифатсиз бажарилганлиги аниқланса, у ҳолда ўз кучлари билан ва қурилиш қийматини кўпайтирмасдан ушбу ишларни уларнинг зарур сифатини таъминлаш учун келишилган муддатда қайта бажаришга мажбурдир.

8.16. Агар Пудратчи сифатсиз бажарилган ишларни келишилган муддатда тузата олмаса, уларни тузатишнинг кечикиши оқибатида етказилган зарарларни Буюртмачига тўлайди.

8.17. Пудратчи қурилиш майдонини ва унга туташ кўча қисмини, шу жумладан йўл участкалари ва йўлакларини озода сақлайди, қурилиш даврида майдонда қурилиш чиқиндисини Буюртмачи томонидан кўрсатилган жойга чиқариб ташлайди.

8.18. Ишлар бошланган пайтдан бошлаб улар тугаллангунча Пудратчи ишларни бажариш дафтарини юритади. Дафтарда бутун ишларни бориши, Буюртмачи ва Пудратчининг ўзаро муносабатларида аҳамиятга эга бўлган ҳолатлар (ишларнинг бошланиши ва тамом бўлиши санаси, материаллар, асбоб-ускуналар берилиши, хизматлар кўрсатилиши санаси, ишларнинг қабул қилиб олиниши ўтказилган синовлар, материаллар ўз вақтида етказиб берилмасилиги билан боғлиқ тўхтаб қолишлар, қурилиш техникасининг ишдан чиқиши тўғрисидаги маълумотлар, шунингдек қурилишни тугаллашни узил-кесил муддатига таъсир қилиши мумкин бўлган барча маълумотлар) акс эттирилади.

8.19. Агар Буюртмачи ишларнинг бориши ва сифатидан ёки Пудратчининг қайдларидан қониқмаса, у ҳолда ишларни бажариш дафтарида ўз фикирини баён қилади.

8.20. Пудратчи дафтарда Буюртмачи томонидан асосли равишда кўрсатилган камчиликларни \_\_\_\_ кун муддатда бартараф этиш чора-тадбирларини ўз зиммасига олади.

**IX. Товар-моддий бойликларни қўриқлаш**

9.1. Пудратчи ишлар бошланишидан қурилишни тугаллагунча ва қурилиш тугалланган объект Буюртмачи томонидан қабул килиб олингунга қадар четлари тўсилган қурилиш майдони ҳудудидаги материаллар, асбоб-ускуналар қурилиш техникаси ва бошқа мол-мулк зарур даражада қўриқланишини таъминлайди.

9.2. Тикланган бино ва иншоотлар шунингдек материаллар, асбоб-ускуналар ва бошқа мол-мулклар объект қабул қилиб олингандан кейин сақланиши учун Буюртмачи жавоб беради.

**X. Форс-мажор ҳолатлар**

10.1. Агар ушбу Пудрат шартномаси бўйича мажбуриятлар қисман ёки тўлиқ бажарилмаслиги табиат ҳодисалари ва бошқа форс-мажор ҳолатлари натижасида келиб чиқса ва агар бу ҳолатлар мазкур шартноманинг бажарилишига бевосита таъсир этса, томонлар бундай қисман ёки тўлиқ бажармаслик учун жавобгарликдан озод бўладилар.
Мазкур шартнома бўйича мажбуриятларни бажариш муддати форс-мажор ҳолатлари амал қилган, шунингдек ушбу ҳолатлар юзага келган вақтдан мутаносиб равишда узайтирилади.

10.2. Агар форс-мажор ҳолатлари ёки уларнинг оқибатлари бир ойдан кўп вақтга чўзилса, у ҳолда Томонлар ишларни давом эттириш ёки уларни консервация қилиш учун қандай чоралар кўрилишини муҳокама қиладилар.

10.3. Агар томонлар икки ой ичида келиша олмасалар, у ҳолда томонларнинг ҳар бири Пудрат шартномаси бекор қилинишини талаб қилишга ҳақлидир.

**XI. Қурилиши тугалланган объектни қабул қилиб олиш**

11.1. Қурилиши тугалланган объектни қабул қилиб олиш Пудрат шартномасини имзолаш санасида амалда бўлган белгиланган тартибга мувофиқ ҳамда барча мажбуриятлар томонлар тарафидан бажарилгандан кейин, шунингдек қурилиши тугалланган объектни фойдаланишга қабул қилиб олишнинг белгиланган қоидаларига биноан амалга оширилади.

11.2. Объектни фойдаланишга тайёрлиги тўғрисида Пудратчининг ёзма билдиришномаси Буюртмачи томонидан олинган кундан бошлаб 15 кун мобайнида қабул қилиб олинади.

11.3. Пудратчи қурилиши тугалланган объектни қабул қилиб олиш бошланишидан беш кун олдин мазкур шартноманинг V-бўлимига мувофиқ Буюртмачига белгилаган таркибдаги икки нусха ижро ҳужжатларини беради. Пудратчи Буюртмачига ушбу ҳужжатлар тўпламини амалда бажарилган ишларга тўлиқ мос келишини ёзма равишда тасдиқлаши керак.

11.4. Қабул қилиб олинган пайтдан бошлаб объект Буюртмачининг мулкига айланади.

**ХII. Кафолатлар**

12.1. Пудратчи:

- барча ишлар тўлиқ ҳажмда ва мазкур шартнома шартларида белгиланган муддатларда бажарилишини;

- лойиҳа ҳужжатлари ҳамда қурилиш меъёрлари, қоидалари ва техник шартларга мувофиқ бажарилган барча ишлар сифатини;

- ўзи томонидан қурилиш учун қўлланиладиган қурилиш материаллари,
асбоб-ускуналар ва бутловчи буюмлар, конструкция ва коммуникация тизимлари сифатини, уларнинг лойиҳа ҳужжатларида кўрсатилган сертификатларга, давлат стандартларига ҳамда техник шартларига мувофиқлигини;

- ишларни қабул қилиш ва объектдан фойдаланишнинг кафолатли даврида аниқланган камчиликлар ва нуқсонларни ўз вақтида бартараф қилинишни;

- объектдан фойдаланганда муҳандислик тизимлари ва ускуналарининг фойдаланиш қоидаларига мувофиқлигини кафолатлайди.

12.2. Объект ва унга кирадиган муҳандислик тизимлари, асбоб-ускуналар, материаллардан фойдаланиш ва ишларнинг кафолат муддати томонлар қурилиши тугалланган объектнинг қабул қилиб олиш тўғрисидаги далолатномани имзолаган кундан бошлаб камида **12 ой** этиб белгиланади.

12.3. Агар объектдан фойдаланишнинг кафолатли даврида аниқланиб, уни бартараф этилгунга қадар фойдаланишни давом эттиришнинг имконини бермайдиган нуқсонлар аниқланса, у ҳолда кафолат муддати нуқсонларни бартараф этиш даврига узайтирилади.

12.3.1. Нуқсонлар Пудратчи томонидан унинг ўз ҳисобидан бартараф этилади.

12.3.2. Мавжуд нуқсонлар ва уларни бартараф этиш муддатлари Томонларнинг ўзаро далолатномаларида қайд этилади.

12.3.3. Агар Пудратчи бажарилган ишларидаги нуқсонлар ва чала ишларни, жумладан ускуналарнинг камчиликларини далолатномада кўрсатилган муддат ичида бартараф этмаса, у ҳолда Буюртмачи мазкур шартноманинг VII-бўлимида назарда тутилган кафолат суммасини Пудратчидан ушлаб қолиш ҳуқуқига эга.

12.3.4. Пудратчи нуқсонлар ва чала ишлар кўрсатилган далолатномани тузишдан ёки имзолашдан бош торган тақдирда, уларни текшириб чиқиш қурилишда Қурилиш соҳасидаги ҳудудий назорат инспекцияси томонидан амалга оширилади, бу томонларнинг ушбу масала бўйича ҳудудий иқтисодий судларга мурожаат қилишини истисно этмайди.

**ХIII. Пудрат шартномасини бекор қилиш**

**13.1. Буюртмачи:**

- шартнома кучга киргандан кейин қурилишнинг бошланиши Буюртмачига боғлиқ бўлмаган сабабларга кўра, Пудратчи томонидан бир ойдан кўп вақтга кечиктирилганда;

- ишларни тугатиш шартномада белгиланган муддатдан Пудратчининг айби билан бир ойдан ортиққа кечиктирилганда;

- Буюртмачи ишларни бажариш режа-жадвалига риоя этмаганда;

- Пудратчи томонидан шартнома шартлари қурилиш меъёрлари ва қоидалари назарда тутилган ишларнинг сифати пасайишига олиб келадиган даражада бузилганда;

- қонунчилик ҳужжатларига мувофиқ бошқа асослар бўйича Пудрат шартномасининг бекор қилинишини талаб қилиш ҳуқуқига эга.

13.2. Пудратчи:

- ишларнинг бажарилиши Пудратчига боғлиқ бўлмаган сабабларга кўра Буюртмачи томонидан бир ойдан ортиқ муддатга тўхтатиб қўйилганда;

‑ Буюртмачи томонидан ҳисоб-китоб қилиш шартлари бажарилмаганда;

- қонунчилик ҳужжатларига мувофиқ бошқа асослар бўйича Пудрат шартномасининг бекор қилинишини талаб қилиш ҳуқуқига эга.

13.3. Шартнома бекор қилинганда Томонларнинг қўшма қарорига кўра тугалланмаган қурилиш объекти бир ой муддатда Буюртмачига топширилади, Буюртмачи бажарилган ишлар қийматини Пудратчига тўлайди.

13.4. Шартномани бекор қилишга қарор қилган томон мазкур Пудрат шартномаси шартларига мувофиқ иккинчи томонга ёзма хабарнома юборади.

13.5. Шартнома бекор қилинган тақдирда жавобгар томон иккинчи томонга етказилган ҳақиқий зарарни қоплаши шарт.

13.6. Шартнома ушбу шартномада ёки қонун ҳужжатларида назарда тутилган бошқа ҳолатлардан ташқари бир томонлама бекор қилинишига йўл қўйилмайди.

**ХIV. Томонларнинг мулкий жавобгарлиги**

14.1. Томонлардан бири мажбуриятларини бажармаса ёки зарур даражада бажарилмаган тақдирда, жавобгар томон иккинчи томонга етказилган зарарни қоплайди.

Ўзбекистон Республикасининг Фуқаролик кодексида, “Хўжалик юритувчи субъектлар фаолиятининг шартномавий-ҳуқуқий базаси тўғрисида”ги Қонуни ва бошқа норматив-ҳуқуқий ҳужжатлари ҳамда мазкур шартномада назарда тутилган ҳолларда жавобгар бўлади.

14.2. Мазкур шартноманинг тегишли иловаларида кўрсатилган ўз мажбуриятларига риоя қилмаганлиги, ўз вақтида ҳисоб-китоб қилинмаганлиги ва Пудрат шартномасида белгиланган бошқа мажбуриятларни бузганлиги учун Буюртмачи Пудратчига кечиктирилган ҳар бир кун учун мажбуриятининг бажарилмаган қисмининг 0,05 фоизи миқдорида пеня тўлайди, бунда пенянинг умумий суммаси бажарилмаган ишлар ёки кўрсатилмаган хизматлар қийматининг 0,5 фоизидан ошмаслиги лозим.

14.2.1. Пеня тўлаши Буюртмачини пудрат шартномаси шартлари бузилиши туфайли етказилган зарарни қоплашдан озод этмайди.

14.3. Пудратчи объектни ўз вақтида ишга тушириш бўйича ўз мажбуриятларини бузганлиги учун Буюртмачига муддати ўтказиб юборилган ҳар бир кун учун мажбуриятларнинг бажарилмаган қисмининг 0,05 фоизи миқдорида пеня тўлайди, бироқ бунда пенянинг умумий суммаси объект Пудрат шартномавий жорий қийматининг
10 фоизидан ошмаслиги лозим.

14.3.1. Буюртмачи томонидан топилган нуқсонлар ва камчиликлар ўз вақтида бартараф этилмагани учун Пудратчи Буюртмачига муддати ўтказиб юборилган ҳар бир кун учун сифатсиз бажарилган ишлар қийматининг 0,5 фоизи миқдорида пеня тўлайди, бунда пенянинг умумий суммаси сифатсиз бажарилган ишлар қийматининг 10 фоизидан ошмаслиги керак.

14.3.2. Пеня тўлаш Пудратчини ишларини бажаришнинг ёки хизматлар кўрсатишнинг кечикиши туфайли етказилган зарарларни қоплашдан озод этмайди.

14.4. Агар бажарилган ишлар сифати белгиланган стандартларга, қурилиш меъёрлари ва қоидаларига, ишчи ҳужжатларига мувофиқ бўлмаса у ҳолда Буюртмачи қурилишда Қурилиш соҳасидаги ҳудудий назорат инспекциясининг хулосаси асосида объектни қабул қилиш ва унинг учун ҳақ тўлашдан бош тортиш, шунингдек Пудратчидан сифати зарур даражада бўлмаган ишлар қийматининг 10 фоизи миқдорида жарима ундириш ҳуқуқига эга.

14.5. Мазкур шартнома бўйича мажбуриятлар бажарилмаганлиги учун бир томон иккинчи томонга қилинган харажатлар, мол-мулкнинг йўқотилиши ёки шикастланиши, шу жумладан бой берилган фойдада ифодаланадиган пеня билан қопланмаган зарарларни тўлайди.

14.6. Муддат ўтказиб юборилганлиги ёки мажбуриятларнинг бошқача тарзда зарур даражада бажарилмаганлиги учун пеня тўлаш томонларни ушбу мажбуриятларни бажаришдан озод этмайди.

**XV. Коррупцияга қарши қўшимча шартлар**

15.1. Тарафлар шартнома тузишда, шартноманинг амал қилиш муддатида
ва ушбу муддат тугаганидан сўнг, шартнома билан боғлиқ коррупциявий ҳаракатларни содир қилмасликка келишиб оладилар.

15.2. Тарафлар шартномадаги коррупцияга қарши қўшимча шартларда белгиланган коррупциянинг олдини олиш чораларини тан олади ва уларга риоя этилиши бўйича ҳамкорликни таъминлайдилар.

15.3. Ҳар бир тараф шартнома тузилган пайтда бевосита ўзи
ёки унинг ижроия органлари, мансабдор шахслари ва ходимлари томонидан шартнома билан боғлиқ муносабалар юзасидан қонунга хилоф равишда пул, моддий қийматликлар берилмаганлигини, шартнома тузилиши эвазига норасмий пул ёки бошқа моддий қийматликлар олинишига йўл қўйилмаганлигини, таклиф этилмаганлигини, уларни беришга ваъда қилинмаганлигини, шунингдек моддий ёки ҳар қандай турдаги имтиёз, устунликлар олинмаганлигини (келажакда бу турдаги ҳаракатларни амалга ошириши мумкинлиги ҳақида таассурот қолдирилмаганлигини) кафолатлайди.

Тарафлар, улар томонидан шартнома доирасида жалб қилинган шахсларнинг (ёрдамчи пудратчи ташкилотлар, агентлар ва тарафлар назорати остидаги бошқа шахсларнинг) юқоридаги ҳаракатларни содир этмаслиги юзасидан оқилона чоралар кўради.

15.4. Тарафлар давлат хизматчилари, сиёсий партиялар, шунингдек ўзининг ижроия органлари, мансабдор шахслари ва ходимлари томонидан ҳар қандай вақт ва шаклда қуйидаги ҳаракатларни бевосита ёки билвосита (шу жумладан, учинчи шахслар орқали) содир этилишига йўл қўймайди:

а) назорат қилувчи органлардан лицензия ва рухсатномалар олиш, солиқ солиш, божхона расмийлаштирувини амалга ошириш, судда иш кўрилиши, қонунчилик жараёни ва бошқа соҳаларда қонунга хилоф равишда тижорат ёки бошқа тусдаги устунликка эга бўлиш ёки сақлаб қолиш мақсадида юқоридаги шахслар фойдасига ёки улар томонидан моддий ёки номоддий наф олишнинг таклиф этилиши, ваъда қилиниши, берилишига;

б) қонунга хилоф равишда олинган даромадларнинг легаллаштирилишига, шунингдек, агар мулк жиноий фаолиятдан олинган даромад эканлиги тарафларга маълум бўлса, уни ўтказиш, мулкка айлантириш ёҳуд алмаштириш йўли билан унинг келиб чиқишига қонуний тус бериш, бундай пул маблағлари ёки бошқа мол-мулкнинг асл хусусиятини, манбаини, турган жойини, тасарруф этиш, кўчириш усулини, пул маблағларига ёки бошқа мол-мулкка бўлган ҳақиқий эгалик ҳуқуқларини ёки унинг кимга қарашлилигини яширишга;

в) коррупцияга оид ҳуқуқбузарлик содир қилиш учун таъмагирлик қилиш, ундаш, тазйиқ ўтказиш ёки таҳдид қилиш. Ушбу ҳолат бўйича бир тараф иккинчи тарафни ҳамда ваколатли давлат органларини дарҳол хабардор қилиши шарт.

15.5. Тарафлар товарлар, хизмат ва ишларни реализация қилиш ва ўтказишда, битимлар тузиш бўйича музокаралар олиб боришда, лицензия, рухсатномалар
ва бошқа рухсат этиш хусусиятига эга бўлган ҳужжатларни олишда ёки уларнинг манфаатларини кўзлаб бошқа ҳаракатларни амалга оширувчи тарафларнинг назорати остида бўлган ва улар номидан ҳаракат қиладиган шахсларга
(шу жумладан, ёрдамчи пудратчилар, агентлар, савдо вакиллари, дистрибьютерлар, ҳуқуқшунослар, ҳисобчилар, улар номидан ҳаракат қилувчи бошқа вакилларга) нисбатан қуйидаги ҳаракатларни амалга ошириши шарт:

– коррупциявий ҳаракатларга йўл қўйиб бўлмаслиги ва коррупциявий ҳаракатларга нисбатан муросасиз муносабатда бўлиши шартлиги ҳақида кўрсатмалар ва тушунтиришлар бериш;

– улардан коррупциявий ҳаракатларни амалга ошириш учун воситачи сифатида фойдаланмаслик;

– уларни фақат тарафнинг оддий кундалик фаолияти жараёнидаги ишлаб чиқариш зарурати доирасидан келиб чиқиб ишга жалб қилиш;

– уларга қонунчилик доирасида амалга оширган хизматлари учун белгиланган ҳақ миқдоридан асоссиз равишда ортиқча тўловларни амалга оширмаслик.

15.6. Тарафлар уларнинг назорати остида бўлган ва улар номидан ҳаракат қиладиган шахслар томонидан коррупцияга қарши қўшимча шартларда белгиланган мажбуриятлар бузилганлиги ҳолатлари ҳақида хабар берилганлиги учун уларга тазйиқ ўтказилмаслигини кафолатлайдилар.

15.7. Агар бир тарафга бошқа тарафнинг коррупцияга қарши қўшимча шартларнинг 15.4 ва 15.5-бандларида белгиланган мажбуриятларни бузилишига йўл қўйганлиги маълум бўлиб қолса, иккинчи тарафни бу ҳақда зудлик билан хабардор қилиши ва ушбу тарафдан оқилона муддат ичида тегишли чоралар кўрилишини ва амалга оширилган ишлар юзасидан унга хабардор қилишини талаб қилиши шарт.

Тарафнинг талаби бўйича иккинчи тараф томонидан қоидабузарликларни бартараф қилиш бўйича оқилона муддат ичида тегишли чоралар кўрилмаган ёки кўриб чиқиш натижалари ҳақида хабардор қилмаган тақдирда, ушбу тараф шартномани бир тарафлама тўхтатиб туришга, бекор қилишга ҳамда зарарни тўлиқ қоплаб беришни талаб қилишга ҳақли.

**ХVI. Низоларни ҳал этиш тартиби**

16.1. Пудрат шартномасини бажаришда ва бекор қилишда, шунингдек, етказилган зарарларни қоплашда пайдо бўладиган низоли масалаларни томонлар ўзаро ҳал этолмаса улар қонун ҳужжатларида белгиланган тартибда иқтисодий суд томонидан ҳал этилади.

**XVII. Алоҳида шартлар**

17.1. Мазкур шартнома имзолангандан кейин томонлар ўртасидаги барча олдинги ёзма ва оғзаки битимлар, ёзишмалар, томонларнинг ўзаро оғзаки ва ёзма келишувлари ўз кучини йўқотади.

17.2. Пудратчи қурилиш объектига ёки унинг алоҳида қисмларига тегишли иш ҳужжатларини Буюртмачининг ёзма рухсатисиз бирон-бир учинчи томонга сотиш ёки бериш ҳуқуқига эга бўлмайди.

17.3. Мазкур Пудрат шартномасига барча ўзгартириш ва қўшимчалар, агар улар ёзма шаклда расмийлаштирилган ва томонларнинг имзолари мавжуд бўлса ҳақиқий ҳисобланади ва шартноманинг ажралмас қисми бўлади.

17.4. Томонлар ўртасидаги мазкур шартномадан келиб чиқмайдиган янги мажбуриятлар пайдо бўлишига олиб келадиган ҳар қандай келишувни томонлар қўшимчалар ёки ўзгаришлар шаклида ёзма равишда тасдиқлашлари керак.

17.5. Агар Пудратчи ишлар якунланганидан кейин қурилиш майдонида ўзига тегишли мол-мулкни қолдирса, у ҳолда Буюртмачи Пудратчига қурилиш майдонини озод қилиш санасигача бажарган ишлари учун ҳақ тўлашни кечиктириши мумкин.

17.6. Мазкур Пудрат шартномасида назарда тутилмаган бошқа барча ҳолатлар учун амалдаги қонунчилик ҳужжатлари нормалари қўлланилади.

17.7. Мазкур шартнома бир хил юридик кучга эга бўлган икки нусхада тузилди, икки томон имзоланган кундан бошлаб кучга киради ва “\_\_\_\_” \_\_\_\_\_\_\_\_\_202\_\_\_ йилга қадар амал қилади.

**XVIII. Томонларнинг банк реквизитлари ва юридик манзиллари**

|  |  |
| --- | --- |
| **БУЮРТМАЧИ:** | **ПУДРАТЧИ:** |
| **“Ўзбекистон миллий электр тармоқлари” АЖ**Манзил: Тошкент ш., Осиё кўчаси, 42-уйХ/р: 20210000905062611001Банк: АТБ “Ўзсаноатқурилишбанк”МФО: 00424, ИНН: 306347741ОКЭД: 35120,ҚҚС тўловчининг коди: 326020040038 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_****\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** |